ไม้ผลภาคใต้ตอนบนติดดอกมาก เนื่องจากสภาพต้นสมบูรณ์ พร้อมต่อการออกดอกติดผล
นางพัชรารัตน์ ลิ้มศิริกุล ผู้อำนวยการสำนักงานเศรษฐกิจการเกษตรที่ 8 สุราษฎร์ธานี (สศท.8) สำนักงานเศรษฐกิจการเกษตร (สศก.) เปิดเผยถึงผลสำรวจข้อมูลเอกภาพของไม้ผลภาคใต้ตอนบน รวม 7 จังหวัด (ชุมพร สุราษฎร์ธานี นครศรีธรรมราช กระบี่ พังงา ระนอง และภูเก็ต) ปี 2564 ครั้งที่ 1 (ข้อมูล ณ 19 มีนาคม 2564) โดย สศก. ร่วมกับสำนักงานส่งเสริมและพัฒนาการเกษตรที่ 5 จังหวัดสงขลา รวมทั้งเกษตรกรผู้ปลูกไม้ผลในพื้นที่ พบว่า ไม้ผลทั้ง 4 ชนิด ได้แก่ ทุเรียน มังคุด เงาะ และลองกอง มีผลผลิตรวม 699,244 ตัน เพิ่มขึ้นจากปี 2563 ที่มีจำนวน 595,468 ตัน (เพิ่มขึ้น 103,776 ตัน หรือร้อยละ 17) เนื่องจากสภาพต้นสมบูรณ์ พร้อมต่อการออกดอกติดผล อีกทั้งปีที่ผ่านมาไม้ผลมีราคาดี โดยเฉพาะทุเรียนทำให้เกษตรกรมีการบริหารจัดการดูแลรักษาสวน ประกอบกับสภาพภูมิอากาศเอื้ออำนวยตั้งแต่ปลายปี 2563 ส่งผลให้ไม้ผลออกดอกมากกว่าปีที่ผ่านมา โดยคาดว่า ทุเรียน ให้ผลผลิต 501,936 ตัน (เพิ่มขึ้น 64,410 ตัน หรือร้อยละ 15) มังคุด 135,678 ตัน (เพิ่มขึ้น 27,905 ตัน หรือร้อยละ 26) เงาะ 41,712 ตัน (เพิ่มขึ้น 9,966 ตัน หรือร้อยละ 31) และลองกอง 19,918 ตัน (เพิ่มขึ้น 1,495 ตัน หรือร้อยละ 8) ผลผลิตทั้ง 4 ชนิดจะออกสู่ตลาดมากช่วงเดือนกรกฎาคมถึงกันยายน 2564สำหรับสถานการณ์ภาพรวมไม้ผลทั้ง 4 ชนิด พบว่า ขณะนี้ทุเรียน ฝั่งอันดามันออกดอกแล้วประมาณร้อยละ 88 ส่วนฝั่งอ่าวไทยออกดอกแล้วร้อยละ 73 โดยคาดว่าจะทยอยเก็บเกี่ยวผลผลิตได้ตั้งแต่เดือนพฤษภาคม 2564 เป็นต้นไป ผลผลิตจะออกมากช่วงเดือนกรกฎาคม 2564 มังคุด ฝั่งอันดามันออกดอกแล้วประมาณร้อยละ 40 ส่วนฝั่งอ่าวไทยออกดอกแล้วประมาณร้อยละ 5 คาดว่าจะสามารถเก็บผลผลิตรุ่นแรกได้ในช่วงปลายเดือนเมษายน 2564 ผลผลิตจะออกมากช่วงเดือนสิงหาคม 2564 อย่างไรก็ตาม สภาพอากาศที่แปรปรวนอาจส่งผลให้ปริมาณผลผลิตไม้ผลเปลี่ยนแปลงเพิ่มขึ้นหรือลดลงได้